
Digitális eszközök alkalmazása matematika órán

A dolgozatom célja az volt, hogy feltárjam a digitális eszközök alkalmazásának lehetőségeit a matematika oktatásában, valamint választ adjak azokra a kutatási kérdésekre és hipotézisekre, amelyeket a dolgozatban megfogalmaztam.
A témaválasztásom mellett számos érv szólt. Egyrészt a matematika tanításában és tanulásában jelentkező problémák hatékonyan kezelhetők a digitális eszközök célzott használatával. Másrészt a digitális technológiák oktatásba való integrálása a 21. században egyre inkább alapvető követelménnyé vált. Az elméleti részben kitértem arra, hogy a digitális eszközök jelentősége különösen a Covid-19 világjárvány időszakában növekedett meg. A digitalizáció mára nem csupán lehetőség, hanem a tanítás és tanulás folyamatának nélkülözhetetlen része lett.
A dolgozatban központi szerepet kapott a digitális eszközök oktatásba való integrálása. Ismertettem, hogy az IKT-eszközök milyen módokon támogathatják a tantárgyi oktatást, például ellenőrzés, értékelés, önálló feladatvégzés terén.
A kutatás során különös figyelmet fordítottam annak, hogyan kapcsolódnak a digitális eszközök a matematikához, és milyen módszertani lehetőségek rejlenek bennük. Az eszközök segítségével közelebb hozhatjuk a tanulókhoz a matematikát, miközben fejleszthetjük az algoritmikus gondolkodásukat és a problémamegoldó képességüket. A kutatás során hazai és nemzetközi szakirodalmak alapján tártam fel a legfontosabb alappilléreket, amelyek megalapozták a kutatás irányát. Primer kutatásként online kérdőívet alkalmaztam, amelyet különböző közösségi média platformokon osztottam meg a célcsoporttal. A kérdőív három fő részből állt: demográfiai kérdések, pedagógiai módszerek és észrevételek, valamint személyes tapasztalatok.
A statisztikai adatokból kiderült, hogy a középkorosztály a fiatalabb generációhoz képest gyakrabban alkalmaz digitális eszközöket matematikaórákon. Az életkor és a digitális eszközhasználat elemzése alapján minden korosztályban a leggyakrabban használt eszköz a laptop és az interaktív tábla volt.
A kutatás harmadik hipotézisének vizsgálata rávilágított arra, hogy a magas digitális kompetenciával rendelkező pedagógusok nem feltétlenül kaptak formális képzést a digitális eszközök alkalmazásáról.
Az eredmények szerint a pedagógusok leggyakrabban interaktív feladatok megoldására használják az IKT-eszközöket. Az IKT-eszközök szerepe döntő fontosságú a tanulók egyéni fejlődésének támogatásában, mivel lehetővé teszik a személyre szabott tanulási élmény biztosítását.



